**Brgudac** je selo na sjeveru Istre, u općini Lanišće. Do sela se stiže odvojkom sa ceste Lanišće - Lupoglav.

Slikoviti Brgudac smješten je u srcu Ćićarije na 747 m nadmorske visine (podno hrpta što ga čine Brajkov vrh 1092m i Korita) i najviše je stalno naselje na području Istarske županije. Ovo selo, čija povijest seže duboko u srednji vijek, nekada je vrvilo životom – u njemu je obitavalo preko 400 stanovnika koji su držali i do 3000 grla stoke. Do sela vodi uska cesta iz smjera Lanišća, ali postoje kolske i planinarske staze prema Semiću, Planiku i planinarskom domu Korita. Malobrojno stanovništvo obrađuje skromne plodne površine za vlastite potrebe.

Znamenitosti i spomenici
------------------------

* U selu se nalazi crkva Sv. Blaža koja se spominje 1580. godine. Posjeduje zvonik sa jednim zvonom (visine 11 m), oltar sa reljefom Sv. Luke evanđelista, Sv. Blaža i drugog sveca, a iznad se nalazi medaljon sa Blaženom Djevicom Marijom. U župnoj crkvi Lanišće čuvaju se kipovi visoke umjetničke vrijednosti Sv. Luke i Blaža i jedne svetice (nedefinirano zbog dotrajalosti kipa) koji pripadaju ovoj crkvi kao i knjiga misala štampana goticom, grafike križnog puta, barokni svjećnjaci i druge liturgijske dragocijenosti. Zvono u zvoniku datira iz 14.st. a rad je majstora Luke iz Mletaka.

* poviše sela (na zapadnoj strani) nalazi se kapelica Svete Marije iz 1887.
* na 45 minuta pješke od sela nalazi se izvorište Korita.

* spomenik palim borcima
* spomen ploča na mjestu osnivanja prvog NOO, 1942. godine
* spomenik formiranja 4. partizanske istarske (kraške) čete
* spomen ploča partizanskim kuririma
* spomen dom prvog partijskog savjetovanja za Istru
* spomen ploča o početku škole na materinjem hrvatskom jeziku
* spomen palim borcima i žrtvama fašističkog terora u NOB-u
* spomenik žrtvama poginulim od bombardiranja
* spomen ploča žrtvama koje su zvjerski streljane

Povijest
--------

U prošlosti je bilo razvijeno stočarstvo, te proizvodnja drvenog ugljena (krbunice). Područje je u srednjem vijeku pripadalo Akvilejskom patrijarhatu, grofovima Goričkim, a poslije Mletačkoj Republici (Rašporskom kapetanatu). Stradao je u sporadičnim turskim upadima, a osobito teško u Uskočkom ratu 1612. godine. 

Brgudac je također i simbol antifašističke borbe u Istri, jer je upravo tu organiziran prvi pokret otpora na istarskom poluotoku odnosno ondje je osnovana prva oružana formacija na poluotoku Istri, a sve radi početka rušenja 25-godišnjeg fašističkog režima i sjedinjenja Istre s domovinom Hrvatskom. Selo je bilo glavno sjecište putova partizanskih jedinica pa je stoga u nekoliko navrata i spaljeno. Jedno je od najuništenijih mjesta i mjesto s velikim brojem žrtava posljedica Drugog svjetskog rata. Svake se godine obilježava Dan antifašističke borbe i sjećanje na tragično stradavanje 56 žitelja Brgudca u travnju i lipnju 1944. godine.

Danas je selo u sustavu općine Lanišća.

Stanovništvo
------------

Po popisu iz 2001. godine , u selu je živjelo 12 stanovnika.

Izvori
------

1. ↑  brgudac 52422 lanišće
2. ↑  Buzetski list Dan antifašističke borbe
3. ↑  Glas Istre: 64. obljetnica masakra nad civilnim stanovništvom u selu Brgudac
4. ↑  Popis 2001: Općina Lanišće

  


*Ovaj nedovršeni članak o **naselju** u Hrvatskoj:* **Brgudac** *treba dopuniti.   
Dopunite ga prema pravilima Wikipedije.*


| * p
* r
* u
Naselja u sastavu Općine Lanišće |
| --- |
| Brest • Brgudac • Dane • Jelovice • Klenovšćak • Kropinjak • Lanišće • Podgaće • Prapoće • Račja Vas • Rašpor • Slum • Trstenik • Vodice |  |